Diari Oficial de la Generalitat Valenciana


Sumari del DOGV 5123, del 27-10-2005 (2005/11572)

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica de Salvador Seguí al Conservatori Superior de Música de Castelló de la Plana.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5123

Data del DOGV
:   27-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11646


Data del document
:   12-08-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Castelló de la Plana
    * centre d'ensenyament
    * ensenyament públic
    * educació artística
    * música

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica de Salvador Seguí al Conservatori Superior de Música de Castelló de la Plana. [2005/M11346]  
El Consell Escolar del Conservatori Superior de Música, en la sessió celebrada l'1 de març de 2001, va aprovar sol·licitar per al mencionat centre la denominació específica de Salvador Seguí. Esta proposta va ser aprovada pel Consell Escolar Municipal de Castelló de la Plana, en la sessió celebrada el dia 13 de desembre de 2004. Disposa, a més, de l'informe favorable de la Inspecció Educativa de la Direcció Territorial de Cultura, Educació i Esport de Castelló, de data 11 de febrer de 2005.  
Salvador Seguí Pérez (1939 . 2004). Director fundador del Conservatori Superior de Música de Castelló de la Plana, va dedicar la seua vida a la música des de diversos àmbits: des de l'ensenyança, la investigació de la musicologia folklòrica i etnogràfica i la música contemporània, amb conferències, ponències en congressos, articles en premsa diària i revistes científiques i butlletins, pròlegs de llibres i partitures, comentaris a cursos, catàlegs d'exposicions, reportatges. Va formar part de la Societat Espanyola de Musicologia i de la Societat General d'Autors i Editors, president i vocal de tribunals de concursos i oposicions de tot Espanya. Membre de la Reial Acadèmia de Belles Arts de Sant Carles de València, de San Fernando de Madrid, de Santa Isabel de Hungría de Sevilla. L'elecció d'esta denominació per a este centre pretén el reconeixement a la seua trajectòria professional.  
L'article 13 de la Llei Orgànica 8/1985, de 3 de juliol, Reguladora del Dret a l'Educació, establix que tots els centres tindran una denominació específica.  
L'article 3.2 del Reglament Orgànic i Funcional dels Instituts d'Educació Secundària, (Decret 234/1997, de 2 de setembre, DOGV de 08.09.1997), adaptable en la disposició addicional primera als centres que impartixen ensenyances musicals, establix que als centres existents, el consell escolar podrà proposar a la Conselleria la denominació específica, amb un informe previ favorable del consell escolar municipal, o, si no n'hi ha, del ple de l'ajuntament a què pertanyen.  
L'article 3.3 de l'esmentat Reglament establix que no podran haver-hi al mateix municipi, centres amb idèntica denominació específica o que puga induir a error o confusió. El Registre de Centres Docents de la Comunitat Valenciana va certificar, el 13 de juny de 2005, que no hi ha cap centre inscrit amb la dita denominació específica a la localitat de Castelló de la Plana.  
En virtut d'això i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,  
ORDENE  
Concedir la denominació específica de Salvador Seguí al Conservatori Superior de Música de Castelló de la Plana, codi 85422255.  
DisposiciÓ addicional  
La dita disposició s'inscriurà en el Registre de Centres Docents de la Comunitat Valenciana.  
Disposicions finals  
Primera  
La present orde produirà efectes des del mateix dia de la seua publicació en el Diari Oficial de la Generalitat Valenciana.  
Segona  
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà presentar, potestativament, un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el conseller de Cultura, Educació i Esport, en el termini d'un mes a comptar de l'endemà de la publicació.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
València, 12 d'agost de 2005  
El conseller de Cultura, Educació i Esport,  
ALEJANDRO FONT DE MORA TURÓN